2007D0365 — FI — 28.08.2010 — 002.001

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

►B KOMISSION PÄÄTÖS, tehty 25 päivänä toukokuuta 2007, kiireellisistä toimenpiteistä Rhynchophorus ferrugineus (Olivier) -organismin yhteisöön kulkeutumisen ja siellä leviämisen ehkäisemiseksi (tiedoksiannettu numerolla K(2007) 2161) (2007/365/EY) (EYV L 139, 31.5.2007, p.24)

Muutettu:









▼B

KOMISSION PÄÄTÖS,

tehty 25 päivänä toukokuuta 2007,

kiireellisistä toimenpiteistä Rhynchophorus ferrugineus (Olivier) -organismin yhteisöön kulkeutumisen ja siellä leviämisen ehkäisemiseksi

(tiedoksiannettu numerolla K(2007) 2161)

(2007/365/EY)







EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kasveille ja kasvituotteille haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY ( 1 ) ja erityisesti sen 16 artiklan 3 kohdan kolmannen virkkeen, sekä katsoo seuraavaa: (1) Direktiivin 2000/29/EY mukaan jäsenvaltio, joka katsoo kyseisen direktiivin liitteeseen I tai II kuulumattoman haitallisen organismin olevan vaarassa kulkeutua alueelleen tai levitä siellä, voi toteuttaa kyseiseltä vaaralta suojautumiseen tarvittavia väliaikaisia lisätoimenpiteitä. (2) Koska Rhynchophorus ferrugineus (Olivier) -organismia (”mainittu organismi”) esiintyy Pyreneiden niemimaan eteläosassa, Espanja ilmoitti 27 päivänä kesäkuuta 2006 muille jäsenvaltioille ja komissiolle toteuttaneensa 6 päivänä kesäkuuta 2006 viralliset toimenpiteet estääkseen sen, että kyseistä organismia saapuu sen alueelle lisää ja leviää siellä. (3) Rhynchophorus ferrugineus (Olivier) -organismia ei ole mainittu direktiivin 2000/29/EY liitteessä I tai II. Raportissa, joka koskee erästä rajalliseen saatavilla olevaan tieteelliseen tietoon perustuvaa tuholaisriskinarviointia, on kuitenkin osoitettu, että mainittu organismi aiheuttaa vakavia vaurioita puille ja että se on erityisen tappava tietyille kasvilajeille, jotka kuuluvat Palmae-heimoon ja joiden rungon läpimitta on tyvestä mitattuna yli 5 cm (”tartunnalle alttiit kasvit”). Tartunnalle alttiita kasveja on monissa Euroopan osissa, erityisesti etelässä, jossa niitä on istutettu paljon koristetarkoituksiin ja jossa niillä on suuri merkitys ympäristölle. (4) Sen vuoksi on tarpeen toteuttaa kiireelliset toimenpiteet mainitun organismin yhteisöön kulkeutumisen ja siellä leviämisen estämiseksi. (5) Kyseisiä kiireellisiä toimenpiteitä olisi sovellettava mainitun organismin kulkeutumiseen yhteisöön ja siellä leviämiseen ja niiden yhteisön alueiden rajaamiseen, joilla mainittua organismia esiintyy, sekä tartunnalle alttiiden kasvien tuontiin, tuotantoon, siirtämiseen ja valvontaan yhteisön alueella. Olisi suoritettava tutkimus, jolla tarkistetaan mainitun organismin esiintyminen tai pitkäaikainen esiintymättömyys jäsenvaltioiden kaikissa Palmae-heimon kasveissa, jotta saadaan lisää tieteellistä tietoa kasvien tartunta-alttiudesta. (6) Näiden toimenpiteiden tuloksia on tarkasteltava uudelleen 31 päivään maaliskuuta 2008 mennessä ottaen huomioon ne kokemukset, jotka on saatu ensimmäisen kiireellisiin toimenpiteisiin ryhtymisen jälkeisen kasvukauden aikana. (7) Jäsenvaltioiden olisi tarvittaessa mukautettava lainsäädäntöään tämän päätöksen mukaiseksi. (8) Tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset, sekä katsoo seuraavaa: ON TEHNYT TÄMÄN PÄÄTÖKSEN:







1 artikla

Määritelmät

Tässä päätöksessä sovelletaan seuraavia määritelmiä:

a) ”mainitulla organismilla” tarkoitetaan Rhynchophorus ferrugineus (Olivier) -organismia;

▼M2

b) ”tartunnalle alttiilla kasveilla” tarkoitetaan seuraavien sukujen ja lajien kasveja, joiden rungon läpimitta on tyvestä mitattuna yli 5 cm: Areca catechu, Arecastrum romanzoffianum (Cham) Becc, Arenga pinnata, Borassus flabellifer, Brahea armata, Butia capitata, Calamus merillii, Caryota maxima, Caryota cumingii, Chamaerops humilis, Cocos nucifera, Corypha gebanga, Corypha elata, Elaeis guineensis, Howea forsteriana, Jubea chilensis, Livistona australis, Livistona decipiens, Metroxylon sagu, Oreodoxa regia, Phoenix canariensis, Phoenix dactylifera, Phoenix theophrasti, Phoenix sylvestris, Sabal umbraculifera, Trachycarpus fortunei ja Washingtonia spp., hedelmiä ja siemeniä lukuun ottamatta;

▼B

c) ”tuotantopaikalla” tarkoitetaan tuotantopaikkaa siten kuin se määritellään FAO:n kasvinsuojelutoimenpiteitä koskevassa kansainvälisessä standardissa nro 5 ( 2 ).

2 artikla

Kiireelliset toimenpiteet mainitun organismin torjumiseksi

Mainitun organismin yhteisöön kulkeutuminen ja siellä leviäminen on estettävä.

3 artikla

Tartunnalle alttiiden kasvien tuonti

Tartunnalle alttiita kasveja saa tuoda yhteisöön vain, jos:

a) ne ovat liitteessä I olevassa 1 kohdassa vahvistettujen erityisten tuontivaatimusten mukaisia; ja

b) vastuussa oleva virallinen elin on tarkastanut ne yhteisöön tuotaessa mainitun organismin esiintymisen varalta direktiivin 2000/29/EY 13 a artiklan 1 kohdan mukaisesti, eikä mainitusta organismista ole havaittu merkkejä.

4 artikla

Tartunnalle alttiiden kasvien siirtäminen yhteisössä

Tartunnalle alttiita kasveja, jotka ovat yhteisöstä peräisin tai on tuotu yhteisöön tämän päätöksen 3 artiklan säännösten mukaisesti, saa siirtää yhteisössä vain, jos ne täyttävät liitteessä I olevassa 2 kohdassa säädetyt edellytykset.

▼M2

5 artikla

Tutkimukset ja tiedoksiannot

1. Jäsenvaltioiden on tehtävä vuosittain alueellaan virallisia tutkimuksia mainitun organismin esiintymisen tai sen Palmae-heimon kasveihin aiheuttaman tartunnan todisteiden varalta.

Tutkimusten tulokset on annettava tiedoksi komissiolle ja muille jäsenvaltioille vuosittain 28 päivään helmikuuta mennessä, sanotun kuitenkaan rajoittamatta direktiivin 2000/29/EY 16 artiklan 2 kohdan soveltamista. Jäsenvaltioiden, joissa esiintyy mainittua organismia, on liitettävä tiedoksiantoon seuraavat asiakirjat:

a) ajantasainen versio 6 artiklan 1 kohdan mukaisesti laaditusta toimintasuunnitelmasta;

b) ajantasainen luettelo 6 artiklan 1 kohdan mukaisesti muodostetuista rajatuista alueista sekä näiden alueiden ajantasaiset kuvaukset ja sijaintipaikat (kartat mukaan luettuina).

2. Jäsenvaltioiden on huolehdittava siitä, että mainitun organismin epäillyistä tai todetuista ilmaantumisista niiden alueella ilmoitetaan välittömästi vastuussa olevalle viralliselle elimelle.

3. Jäsenvaltioiden on joka tapauksessa ilmoitettava viiden päivän kuluessa kirjallisesti komissiolle ja muille jäsenvaltioille mainitun organismin todetusta ilmaantumisesta sellaisille alueille, joilla sitä ei ole aikaisemmin esiintynyt, sanotun kuitenkaan rajoittamatta 2000/29/EY 16 artiklan 2 kohdan soveltamista.

6 artikla

Hävitystoimenpiteet, rajatut alueet ja toimintasuunnitelmat

1. Kun 5 artiklan 1 kohdassa tarkoitettujen tutkimusten tulokset tai 5 artiklan 2 kohdassa tarkoitettu ilmoitus vahvistavat mainitun organismin esiintymisen tietyllä alueella tai kun mainitun organismin esiintymisestä on muuta näyttöä, kyseisen jäsenvaltion on viipymättä

a) muodostettava rajattu alue liitteessä II olevan 1 kohdan mukaisesti;

b) laadittava ja toteutettava kyseisellä rajatulla alueella liitteessä II olevassa 3 kohdassa tarkoitettu toimintasuunnitelma, johon sisältyvät liitteessä II olevassa 2 kohdassa mainitut viralliset toimenpiteet.

2. Kun jäsenvaltio muodostaa 1 kohdassa tarkoitetun rajatun alueen ja laatii toimintasuunnitelman, sen on annettava ne tiedoksi komissiolle ja muille jäsenvaltioille kuukauden kuluessa 5 artiklan 3 kohdassa tarkoitetusta ilmoituksesta. Tiedoksiantoon on sisällyttävä kyseisen rajatun alueen kuvaus, kartta ja toimintasuunnitelma.

3. Jäsenvaltioiden on varmistettava, että 1 kohdan b alakohdassa tarkoitetun toimintasuunnitelman ja teknisten toimenpiteiden toteuttamisesta vastaavat viranomaiset ja/tai asiamiehet tai toimijat, jotka ovat siihen teknisesti päteviä ja asianmukaisesti valtuutettuja tai ainakin että toimenpiteet toteutetaan virallisten elinten suorassa valvonnassa.

4. Jäsenvaltiot voivat poiketa velvollisuudesta muodostaa 1 kohdan a alakohdassa tarkoitettu rajattu alue, jos 5 artiklan 1 kohdassa tarkoitettujen tutkimusten tulokset tai 5 artiklan 2 kohdassa tarkoitettu ilmoitus osoittavat tai jos on muuta näyttöä siitä, että

a) vain yhteen tartunnalle alttiiseen kasvierään sisältyvien kasvien on havaittu saastuneen alueella, joka ulottuu 10 kilometrin säteelle saastuneiden kasvien sijaintipaikasta ja jolla ei aikaisemmin tiedetä esiintyneen mainittua organismia;

b) erä on saapunut kyseiselle alueelle enintään viisi kuukautta aikaisemmin ja oli saastunut jo ennen saapumistaan; ja

c) luotettavat tieteelliset lähtökohdat, mainitun organismin biologia, saastumisaste, vuodenaika ja tartunnalle alttiiden kasvien sijainti kyseisessä jäsenvaltiossa huomioon ottaen mainittu organismi ei ole ollut vaarassa levitä sen jälkeen, kun saastunut erä on saapunut alueelle.

Tällaisissa tapauksissa jäsenvaltioiden on laadittava liitteessä II olevassa 3 kohdassa tarkoitettu toimintasuunnitelma, mutta ne voivat päättää olla muodostamatta rajattua aluetta ja rajoittaa liitteessä II olevassa 3 kohdassa tarkoitetut viralliset toimenpiteet ainoastaan saastuneen aineksen hävittämiseen edellyttäen, että ne toteuttavat tehostetun tutkimusohjelman vähintään 10 kilometrin säteellä saastuneesta alueesta ja jäljittävät kyseisen kasviaineksen.

▼B

7 artikla

Päätöksen noudattaminen

Jäsenvaltioiden on tarvittaessa mukautettava mainitun organismin kulkeutumiselta ja leviämiseltä suojautumista varten vahvistamansa toimenpiteet tämän päätöksen mukaisiksi. Jäsenvaltioiden on välittömästi tiedotettava näistä toimenpiteistä komissiolle.

8 artikla

Uudelleentarkastelu

Tätä päätöstä tarkastellaan uudelleen 31 päivään maaliskuuta 2008 mennessä.

9 artikla

Osoitus

Tämä päätös on osoitettu kaikille jäsenvaltioille.









LIITE I

Tämän päätöksen 3 ja 4 artiklassa tarkoitetut kiireelliset toimenpiteet

1. Tuontia koskevat erityisvaatimukset

Rajoittamatta direktiivin 2000/29/EY liitteessä III olevan A osan 17 kohdan ja liitteessä IV olevan A osan I jakson 37 kohdan soveltamista, kolmansista maista peräisin olevien tartunnalle alttiiden kasvien mukana on oltava kyseisen direktiivin 13 artiklan 1 kohdassa tarkoitettu todistus, jonka kohdassa ”lisäilmoitukset” todetaan, että kasvit, joihin kuuluvat myös ne, jotka on kerätty niiden luonnollisesta kasvupaikasta,

a) on kasvatettu yhtäjaksoisesti valtiossa, jonka tiedetään olevan vapaa mainitusta organismista; tai

b) on kasvatettu yhtäjaksoisesti alueella, jonka alkuperämaan kansallinen kasvinsuojeluelin on vahvistanut kasvintuhoojista vapaaksi asiaankuuluvien kasvinsuojelutoimenpiteitä koskevien kansainvälisten standardien mukaisesti, ja jonka kohdassa ”alkuperäpaikka” ilmoitetaan kasvintuhoojista vapaan alueen nimi: tai

c) on kasvatettu vähintään vuoden ajan ennen vientiä tuotantopaikassa, i) joka on alkuperämaan kansallisen kasvinsuojeluelimen rekisteröimä ja valvoma; ii) jossa kasvit olivat sijoitettuina paikkaan, joka oli kokonaan suojattu mainitun organismin kulkeutumiselta tai jossa sovellettiin asianmukaisia ennaltaehkäiseviä käsittelyjä; ja iii) jossa vähintään joka kolmas kuukausi ja välittömästi ennen vientiä suoritetuissa virallisissa tarkastuksissa ei ollut havaittu merkkejä mainitusta organismista.

2. Siirtämisehdot

Tartunnalle alttiita kasveja, jotka joko ovat yhteisöstä peräisin tai on tuotu yhteisöön tämän päätöksen 3 artiklan säännösten mukaisesti, saa siirtää yhteisön sisällä vain siinä tapauksessa, että niiden mukana on direktiivin 92/105/ETY ( 3 ) säännösten mukaisesti laadittu ja myönnetty kasvipassi ja että ne on kasvatettu:

a) yhtäjaksoisesti jäsenvaltiossa tai kolmannessa maassa, jonka tiedetään olevan vapaa mainitusta organismista; tai

b) yhtäjaksoisesti tuotantopaikalla, joka sijaitsee alueella, jonka jonkin jäsenvaltion kansallinen kasvinsuojeluelin tai kolmannen maan kansallinen kasvinsuojeluelin on vahvistanut kasvintuhoojista vapaaksi asiaankuuluvien kasvinsuojelutoimenpiteitä koskevien kansainvälisten standardien mukaisesti; tai

c) vähintään kahden vuoden ajan ennen siirtämistä jäsenvaltiossa sijaitsevassa tuotantopaikassa, jossa i) tartunnalle alttiit kasvit olivat sijoitettuina paikkaan, joka oli kokonaan suojattu mainitun organismin kulkeutumiselta tai jossa sovellettiin asianmukaisia ennaltaehkäiseviä käsittelyjä; ja ii) vähintään joka kolmas kuukausi suoritetuissa virallisissa tarkastuksissa ei ollut havaittu merkkejä mainitusta organismista;

tai

▼M2

d) jos kasvit on tuotu unioniin tämän liitteen 1 kohdan c alakohdan säännösten mukaisesti, niitä on kasvatettu unioniin saapumisen jälkeen vähintään yhden vuoden ajan ennen siirtämistä jäsenvaltiossa sijaitsevassa tuotantopaikassa, jossa i) tartunnalle alttiit kasvit olivat sijoitettuina paikkaan, joka oli kokonaan suojattu mainitun organismin kulkeutumiselta ja/tai leviämiseltä; ja ii) vähintään joka kolmas kuukausi suoritetuissa virallisissa tarkastuksissa ei ollut havaittu merkkejä mainitusta organismista.

▼B









LIITE II

Tämän päätöksen 6 artiklassa tarkoitetut kiireelliset toimenpiteet

1. Rajattujen alueiden muodostaminen

a) Tämän päätöksen 6 artiklassa tarkoitettujen rajattujen alueiden on muodostuttava seuraavista osista: i) saastunut vyöhyke, jolla mainitun organismin esiintyminen on varmistettu ja johon sisältyvät kaikki tartunnalle alttiit kasvit, joissa on mainitun organismin aiheuttamia oireita, sekä tarvittaessa kaikki samaan istutuserään kuuluvat tartunnalle alttiit kasvit; ii) puskurivyöhyke, jonka raja ulottuu vähintään kymmenen kilometriä saastuneen vyöhykkeen rajaa edemmäs. Jos useampia puskurivyöhykkeitä limittyy tai sijaitsee lähellä toisiaan, on määritettävä laajempi rajattu vyöhyke, johon kuuluvat sekä kyseessä olevat rajatut alueet että niiden väliin jäävät alueet.

b) Edellä a alakohdassa tarkoitettujen vyöhykkeiden täsmällisen määrittelyn on perustuttava luotettaviin tieteellisiin lähtökohtiin, mainitun organismin biologiaan, saastumisasteeseen, vuodenaikaan sekä tartunnalle alttiiden kasvien sijaintiin kyseessä olevassa jäsenvaltiossa.

c) Jos mainitun organismin esiintyminen saastuneen vyöhykkeen ulkopuolella varmistuu, rajattuja alueita on muutettava vastaavasti.

d) Jos mainittua organismia ei 5 artiklan 1 kohdassa tarkoitettujen vuositutkimusten perusteella havaita rajatulla alueella kolmen vuoden aikana, alue lakkaa olemasta eikä tämän liitteen 2 kohdassa tarkoitettuja toimenpiteitä enää tarvita.

▼M2

2. Viralliset toimenpiteet rajatuilla alueilla

Rajatuilla alueilla toteutettaviin 6 artiklan 1 kohdan b alakohdassa tarkoitettuihin virallisiin toimenpiteisiin on sisällyttävä seuraavat:

a) asianmukaiset toimenpiteet mainitun organismin hävittämiseksi, mukaan luettuina seuraavat: i) saastuneiden tartunnalle alttiiden kasvien hävittäminen tai soveltuvissa tapauksissa täydellinen mekaaninen puhdistus; ii) toimenpiteet, joilla estetään mainitun organismin leviäminen hävitys- tai puhdistustoimien aikana suorittamalla kemiallisia käsittelyjä alueen välittömässä läheisyydessä; iii) saastuneiden tartunnalle alttiiden kasvien asianmukainen käsittely; iv) soveltuvissa tapauksissa massaferomonipyydysten asentaminen saastuneille alueille; v) soveltuvissa tapauksissa tartunnalle alttiiden kasvien korvaaminen kasveilla, jotka eivät ole alttiita tartunnalle; vi) muut toimenpiteet, jotka voivat edistää mainitun organismin hävittämistä;

b) mainitun organismin esiintymisen jatkuva valvonta asianmukaisin tarkastuksin ja menetelmin, myös asentamalla ainakin saastuneille alueille feromonipyydyksiä;

c) tarvittaessa erityiset toimet sellaisten erityistilanteiden tai ongelmien ehkäisemiseksi, joiden voidaan kohtuudella olettaa estävän, vaikeuttavan tai viivyttävän virallisten toimenpiteiden toteuttamista, etenkin toimet, joilla varmistetaan kaikkien tartunnalle alttiiden, saastuneiden tai saastuneiksi epäiltyjen kasvien luokse pääseminen ja asianmukainen hävittäminen niiden sijainnista, julkisesta tai yksityisestä omistuksesta tai niistä vastaavasta henkilöstä tai organisaatiosta riippumatta.

3. Toimintasuunnitelmien laatiminen ja toteuttaminen

Edellä 6 artiklan 1 kohdan b alakohdassa tarkoitetussa toimintasuunnitelmassa on esitettävä yksityiskohtainen kuvaus virallisista toimenpiteistä, joita kyseinen jäsenvaltio on toteuttanut tai aikoo toteuttaa mainitun organismin hävittämiseksi. Siinä on myös mainittava, mihin mennessä kukin toimenpide toteutetaan. Toimintasuunnitelmassa on otettava huomioon kasvinsuojelutoimenpiteitä koskeva kansainvälinen standardi nro 9 ( 4 ), ja sen on perustuttava kasvinsuojelutoimenpiteitä koskevassa kansainvälisessä standardissa nro 14 ( 5 ) määriteltyjen periaatteiden mukaiseen integroituun lähestymistapaan.

Sellaisilla 6 artiklan 1 kohdan a alakohdassa tarkoitetuilla rajatuilla alueilla, joilla mainittua organismia ei vähintään kolmena vuonna tehtyjen vuositutkimusten tulosten perusteella ole mahdollista hävittää viimeistä tutkimusvuotta seuraavan vuoden kuluessa, toimintasuunnitelmassa ja sen toteuttamisessa on keskityttävä ensisijaisesti mainitun organismin eristämiseen saastuneelle alueelle ja sen kasvun hillitsemiseen ja pidettävä sen hävittämistä pidemmän aikavälin tavoitteena.

Toimintasuunnitelmaan on sisällytettävä ainakin edellä 2 kohdassa tarkoitetut viralliset toimenpiteet. Toimintasuunnitelmassa on otettava huomioon kaikki edellä 2 kohdan a alakohdassa luetellut toimenpiteet ja esitettävä toteutettavaksi valittujen toimenpiteiden syyt, tilanteen kuvaus ja asiaa koskevat tieteelliset tiedot sekä toimenpiteiden valintaperusteet.